Na temelju članka 6. Programa aktivnosti u provedbi posebnih mjera zaštite od požara od interesa za Republiku Hrvatsku u 2021. godini, (NN 04/21) ) i članka 53. Statuta Grada Šibenika („Službeni glasnik Grada Šibenika“, broj 8/10, 5/12, 2/13, 2/18, 8/18- pročišćeni tekst i 2/20), na prijedlog Stožera civilne zaštite Grada Šibenika, Gradonačelnik Grada Šibenika dana 02. srpnja 2021. godine donosi:

**ANALIZU
 stanja zaštite od požara na području grada Šibenika**

1. **PLANSKI DOKUMENTI**

Sukladno zakonskim odredbama Grad Šibenik je za svoje područje donio potrebne planske dokumente koji se tiču zaštitu od požara i to:

* 1. Procjena ugroženosti od požara i tehnoloških eksplozija za Grad Šibenik
	2. Plan zaštite od požara za Grad Šibenik
	3. Procjena rizika od velikih nesreća za Grad Šibenik
	4. Plan zaštite i spašavanja za Grad Šibenik
	5. Plan Civilne zaštite za Grad Šibenik
	6. Plan djelovanja Civilne zaštite
1. **PREGLED VATROGASNIH POSTROJBI NA PODRUČJU GRADA ŠIBENIKA**
	1. **PROFESIONALNE VATROGASNE POSTROJBE**

**Javna vatrogasna postrojba grada Šibenika**

* Na prostoru Grada Šibenik djeluje Javna vatrogasna postrojba Grada Šibenika koju je osnovao Grad Šibenik aktom Gradskog vijeća, a temeljem „Zakona o vatrogastvu“ (NN 125/19) i u skladu s odredbama „Zakona o ustanovama“. Kao takva Javna vatrogasna postrojba Grada Šibenika ona je javna ustanova jedinice lokalne samouprave koja u okviru vatrogasne djelatnosti skrbi o potrebama i interesima građana na području Grada Šibenika.
* Vatrogasnu djelatnost obavljaju profesionalni vatrogasci koji, pored općih uvjeta, ispunjavaju i posebne uvjete, te posjeduju propisanu osobnu zaštitnu opremu i sredstva.
* U Javnoj vatrogasnoj postrojbi Grada Šibenika uspostavljeno je 24-satno vatrogasno dežurstvo koje se obavljaju s četiri vatrogasne smjene s turnusnim sustavom rada 12-24/12-48.
* Sukladno Procjeni ugroženosti od požara i tehnoloških eksplozija za Grad Šibenik i Planu zaštite od požara za Grad Šibenik (Službeni glasnik Grada Šibenika, br. 3/17, od 14. travnja 2017. godine). Javna vatrogasna postrojba Grada Šibenika treba upošljavati 62 profesionalna vatrogasca. Trenutno je zaposleno 58 profesionalna vatrogasca što nije u skladu s navedenim planskim dokumentima jer nedostaje još 4 profesionalna vatrogasca.
* Opremljenost Javne vatrogasne postrojbe grada Šibenika u skladu je s „Pravilnikom o minimumu tehničke opremljenosti vatrogasnih postrojbi u RH“. Postrojba raspolaže s ukupno 16 vatrogasnih vozila različite namjene te 1 manjim vatrogasnim plovilom. Tijekom svibnja, kroz program „ Modernizacija vozila vatrogasnih postrojbi RH“ Javna vatrogasna postrojba grada Šibenika opremljena je s dva nova vatrogasna vozila i to navalno vatrogasno vozilo i teško šumsko vozilo. Ova nova vatrogasna vozila i oprema s kojima su opremljeni bitno će poboljšati operativnu sposobnost postrojbe.
* Tijekom ove godine započelo se s ozbiljnim aktivnostima i postupcima za rješavanje pitanja novog Vatrogasnog doma za potrebe Javne vatrogasne postrojbe Grada Šibenika, trenutno je u postupku natječaj za izvedbeni projekt.

**Profesionalna vatrogasna postrojba u gospodarstvu „INPOL-TLM“**

* Na prostoru Grada Šibenik djeluje jedna profesionalna vatrogasna postrojba u gospodarstvu „INPOL-TLM“, postrojba se sastoji od 15 profesionalnih vatrogasaca koji su raspoređeni u 4 vatrogasne smjene koje službu obavljaju u turnusnom sustavu 12-24/12-48. Postrojba raspolaže s 3 vatrogasna vozila i potrebnom opremom za specifične intervencije vezane za proizvodni proces tvrtke.
* Za potrebe izvođenja vatrogasnih intervencija na području grada Šibenika moguće je angažirati dio ove postrojbe i to: 1 autocisternu s 3 vatrogasca.

**Intervencijska vatrogasna postrojba - Odjel Šibenik**

* Na prostoru Grada Šibenik djeluje dio intervencijske vatrogasne postrojbe - Odjel Šibenik, u postrojbi je uposleno 14 profesionalnih vatrogasaca koji raspolažu s 4 vatrogasna vozila, vatrogasci su raspoređeni u 4 smjene koje rade u turnusnom sustavu 12-24/12-48.
* Ova postrojba je pod direktnim zapovjedništvom Glavnog vatrogasnog zapovjednika te sukladno njegovoj zapovjedi djeluje na prostoru cijele RH, angažiraju se i kao ispomoć susjednim državama sukladno međunarodnim ugovorima.
* Kod većih požara otvorenog prostora ili drugih specifičnih događaja na području Grada Šibenika ovu postrojbu je moguće angažirati uz prethodni zahtjev Glavnom vatrogasnom zapovjedniku RH.
	1. **DOBROVOLJNE VATROGASNE POSTROJBE**

**Dobrovoljno vatrogasno društvo Šibenik**

* **DVD Šibenik** djeluje u skladu sa „Zakonom o udrugama“, sastoji se od više članova od kojih vatrogasnu djelatnost obavlja 18 osposobljenih operativnih dobrovoljnih vatrogasaca. DVD Šibenik raspolaže s 3 interventna vatrogasna vozila s nužnom vatrogasnom opremom i 1 kombi vozilom.
* U DVD-u je pored 18 operativnih vatrogasaca stalno zaposlen 1 profesionalni vatrogasac koji obavlja poslove prema posebnom rasporedu te vodi brigu o ispravnosti vatrogasnih vozila i opreme, održava prostorije društva te obavlja i druge poslove vezano za operativno funkcioniranje društva.
* DVD Šibenik nema vlastiti vatrogasni dom, već koristi dio prostora u zgradi bivšeg TEF-a, taj prostor ne omogućava smještaj za vatrogasna vozila pa se vozila nalaze na otvorenom prostoru ispred zgrade koju koriste.
* DVD Šibenik se najčešće angažira kod požara otvorenog prostora ali i kod ostalih vrsta vatrogasnih intervencija kao ispomoć Javnoj vatrogasnoj postrojbi Grada Šibenika.
* Tijekom protupožarne sezone u razdoblju od 01. lipnja do 30. rujna u DVD Šibenik od postojećih 18 operativnih dobrovoljnih članova sezonski zapošljava 8 vatrogasaca, koji tada obavljaju svakodnevno dežurstvo u dvije smjene po 4 vatrogasaca u vremenu od 08:00 do 14:00 i od 14:00 do 20:00 sati.

**Dobrovoljno vatrogasno društvo Zaton**

* **DVD Zaton** djeluje u skladu sa „Zakonom o udrugama“, sastoji se od više članova od kojih vatrogasnu djelatnost obavlja 14 osposobljenih operativnih dobrovoljnih vatrogasaca. DVD Zaton raspolaže s 3 interventna vatrogasna vozila s nužnom vatrogasnom opremom te 1 zapovjednim vozilom.
* U DVD-u je pored 14 operativnih vatrogasaca stalno zaposlen 1 profesionalni vatrogasac koji obavlja poslove prema posebnom rasporedu te vodi brigu o ispravnosti vatrogasnih vozila i opreme, održava prostorije društva te obavlja i druge poslove vezano za operativno funkcioniranje društva.
* DVD Zaton ima vatrogasni dom koji zadovoljava potrebe društva.
* DVD Zaton se najčešće angažira kod požara otvorenog prostora ali i kod ostalih vrsta vatrogasnih intervencija kao ispomoć Javnoj vatrogasnoj postrojbi grada Šibenika.
* Tijekom protupožarne sezone u razdoblju od 01. lipnja do 30. rujna u DVD Zaton od postojećih 14 operativnih dobrovoljnih vatrogasaca sezonski zapošljava 8 vatrogasaca koji tada obavljaju svakodnevno dežurstvo u dvije smjene po 4 vatrogasaca u vremenu od 08:00 do 14:00 i od 14:00 do 20:00 sati.

**Dobrovoljno vatrogasno društvo Brodarica-Krapanj**

* **DVD Brodarica-Krapanj** djeluje u skladu sa „Zakonom o udrugama“, sastoji se od više članova od kojih vatrogasnu djelatnost obavlja 22 osposobljena operativna dobrovoljnih vatrogasaca. DVD Brodarica-Krapanj raspolaže s 3 interventna vatrogasna vozila s nužnom vatrogasnom opremom. U DVD-u je pored 22 operativna vatrogasca stalno zaposlen 1 profesionalni vatrogasac koji obavlja poslove prema posebnom rasporedu te vodi brigu o ispravnosti vatrogasnih vozila i opreme, održava prostorije društva te obavlja i druge poslove vezano za operativno funkcioniranje društva.
* DVD Brodarica-Krapanj nema vlastiti vatrogasni dom, koristi dio prostora u bivšoj vojarni „Luša“ u kojem je dio vatrogasnih vozila smješten na otvorenom prostoru.
* DVD Brodarica-Krapanj se najčešće angažira kod požara otvorenog prostora ali i kod ostalih vrsta vatrogasnih intervencija kao ispomoć Javnoj vatrogasnoj postrojbi Grada Šibenika.
* Tijekom protupožarne sezone u razdoblju od 01. lipnja do 30. rujna u DVD Brodarica-Krapanj od postojećih 22 operativna dobrovoljna vatrogasca sezonski zapošljava 9 vatrogasaca koji su raspoređeni u dvije smjene i koji rade svaki drugi dan u vremenu od 08:00 do 20:00 sati.

**Dobrovoljno vatrogasno društvo Grebaštica**

* **DVD Grebaštica** djeluje u skladu sa „Zakonom o udrugama“, sastoji se od više članova od kojih vatrogasnu djelatnost može obavljati 15 osposobljenih operativnih dobrovoljnih vatrogasaca. DVD Grebaštica raspolaže s 3 interventna vatrogasna vozila s nužnom vatrogasnom opremom.
* U DVD-u je pored 15 operativnih vatrogasaca stalno je zaposlen 1 profesionalni vatrogasac koji obavlja poslove prema posebnom rasporedu te vodi brigu o ispravnosti vatrogasnih vozila i opreme, održava prostorije društva te obavlja i druge poslove vezano za operativno funkcioniranje društva.
* DVD Grebaštica ima vatrogasni dom koji zadovoljava potrebe društva.
* DVD Grebaštica se najčešće angažira kod požara otvorenog prostora ali i kod ostalih vrsta vatrogasnih intervencija kao ispomoć Javnoj vatrogasnoj postrojbi Grada Šibenika.
* Tijekom protupožarne sezone u razdoblju od 01. lipnja do 30. rujna u DVD Grebaštica od postojećih 15 operativnih dobrovoljnih vatrogasaca sezonski zapošljava 8 vatrogasaca koji su raspoređeni u dvije smjene po 4 vatrogasca koji dežurstvo obavljaju svaki drugi dan u vremenu od 08:00 do 20:00 sati.

**Dobrovoljno vatrogasno društvo Zablaće**

* **DVD Zablaće** djeluje u skladu sa „Zakonom o udrugama“, sastoji se od više članova od kojih vatrogasnu djelatnost može obavljati 10 osposobljenih operativnih dobrovoljnih vatrogasaca. DVD Zablaće raspolaže s 2 interventna vatrogasna vozila s nužnom vatrogasnom opremom te 1 zapovjednim vozilom.
* DVD Zablaće ima prostor za boravak vatrogasaca i spremište opreme ali nema garažni prostor za vatrogasna vozila.
* U DVD-u je osim 10 operativnih vatrogasaca stalno zaposlen 1 profesionalni vatrogasac koji obavlja poslove prema posebnom rasporedu te vodi brigu o ispravnosti vatrogasnih vozila i opreme, održava prostorije društva te obavlja i druge poslove vezano za operativno funkcioniranje društva.
* DVD Zablaće se najčešće angažira kod požara otvorenog prostora ali i kod ostalih vrsta vatrogasnih intervencija kao ispomoć Javnoj vatrogasnoj postrojbi Grada Šibenika.
* Tijekom protupožarne sezone u razdoblju od 01. lipnja do 30. rujna u DVD Zablaće od postojećih 10 operativnih dobrovoljnih vatrogasaca sezonski se zapošljava 6 vatrogasaca koji tada obavljaju vatrogasno dežurstvo u dvije smjene po 3 vatrogasaca i to svaki drugi dan u vremenu od 08:00 do 20:00 sati.

**Dobrovoljno vatrogasno društvo Perković**

* **DVD Perković** djeluje u skladu sa „Zakonom o udrugama“, sastoji se od više članova od kojih vatrogasnu djelatnost može obavljati 22 osposobljena operativna dobrovoljna vatrogasaca. DVD Perković raspolaže s 2 interventna vatrogasna vozila s nužnom vatrogasnom opremom te 1 zapovjedno vozilo.
* DVD raspolaže s odgovarajućim prostorom za smještaj vatrogasne opreme i vozila, te za boravak vatrogasaca.
* U DVD-u nema stalno zaposlenih profesionalnih vatrogasaca pa brigu o ispravnosti vatrogasnih vozila i opreme, održavanju prostorija društva i druge poslove vezano za operativno funkcioniranje društva obavljaju članovi društva po prethodno utvrđenom rasporedu.
* DVD Perković se najčešće angažira kod požara otvorenog prostora ali i kod ostalih vrsta vatrogasnih intervencija kao ispomoć Javnoj vatrogasnoj postrojbi Grada Šibenika.
* Tijekom protupožarne sezone u razdoblju od 01. lipnja do 30. rujna u DVD Perković od postojeća 22 operativna dobrovoljna vatrogasaca sezonski zapošljava 8 vatrogasaca koji su raspoređeni u dvije smjene po 4 vatrogasaca koji dežurstvo obavljaju svaki drugi dan u vremenu od 08:00 do 20:00 sati.

**Dobrovoljno vatrogasno društvo Zlarin**

* **DVD Zlarin** djeluje u skladu sa „Zakonom o udrugama“, sastoji se od više članova od kojih vatrogasnu djelatnost može obavljati 16 osposobljenih operativnih dobrovoljnih vatrogasaca. DVD Zlarin raspolaže s 3 interventna vatrogasna vozila i 1 vatrogasnim čamcem s nužnom vatrogasnom opremom. Pored 16 osposobljenih dobrovoljnih vatrogasaca u DVD-u je stalno zaposlen 1 profesionalni vatrogasac koji vodi brigu o ispravnosti vatrogasnih vozila i opreme, održavanju prostorija društva kao i druge poslove vezano za operativno funkcioniranje društva.
* DVD Zlarin s obzirom da djeluje na otoku angažira se i samostalno djeluje kod svih tipova vatrogasnih intervencija do dolaska Javne vatrogasne postrojbe grada Šibenika. Osim vatrogasnih intervencija DVD Zlarin angažira se i kod potreba pomoći kod zbrinjavanja ozlijeđenih ili bolesnih osoba te njihova prijevoza na otoku.
* Tijekom protupožarne sezone u razdoblju od 01. lipnja do 30. rujna u DVD Zlarin od postojećih 16 operativnih dobrovoljnih vatrogasaca sezonski zapošljava 6 vatrogasaca koji tada obavljaju svakodnevno dežurstvo u dvije smjene po 3 vatrogasaca u vremenu od 08:00 do 14:00 i od 14:00 do 20:00 sati.

**Dobrovoljno vatrogasno društvo Kaprije**

* **DVD Kaprije** djeluje u skladu sa „Zakonom o udrugama“, sastoji se od više članova od kojih vatrogasnu djelatnost može obavljati 13 osposobljenih operativnih dobrovoljnih vatrogasaca. DVD Kaprije nema riješen prostor za smještaj vatrogasnih vozila i ostale vatrogasne opreme, raspolaže s 1 interventnim vatrogasnim vozilom. U DVD-u nema stalno zaposlenih profesionalnih vatrogasaca pa brigu o ispravnosti vatrogasnog vozila i ostale opreme vode članovi društva prema dogovoru.
* DVD Kaprije s obzirom da djeluje na otoku angažira se i samostalno djeluje kod svih tipova vatrogasnih intervencija do dolaska Javne vatrogasne postrojbe Grada Šibenika.
* Tijekom protupožarne sezone u razdoblju od 01. lipnja do 30. rujna u DVD Kaprije od postojećih 13 operativnih dobrovoljnih vatrogasaca sezonski se zapošljava 4 vatrogasca koji tada obavljaju svakodnevno dežurstvo u dvije smjene po 2 vatrogasaca u vremenu od 08:00 do 14:00 i od 14:00 do 20:00 sati.

**Dobrovoljno vatrogasno društvo Žirje**

* **DVD Žirje** djeluje u skladu sa „Zakonom o udrugama“, sastoji se od više članova od kojih vatrogasnu djelatnost može obavljati 17 osposobljenih operativnih dobrovoljnih vatrogasaca. DVD Žirje nema u potpunosti riješen prostor za smještaj vatrogasne opreme i tehnike, raspolaže s 1 interventnim vatrogasnim vozilom i 1 kombi vozilom za prijevoz vatrogasaca. Pored 17 osposobljenih vatrogasaca u DVD-u je stalno zaposlen 1 profesionalni vatrogasac koji vodi brigu o ispravnosti vatrogasnih vozila i ostale opreme, održavanju prostorija društva te obavlja i druge poslove vezano za operativno funkcioniranje društva.
* DVD Žirje s obzirom da djeluje na otoku angažira se i samostalno djeluje kod svih tipova vatrogasnih intervencija do dolaska Javne vatrogasne postrojbe grada Šibenika.
* Tijekom protupožarne sezone u razdoblju od 01. lipnja do 30. rujna u DVD Žirje od postojećih 17 operativnih dobrovoljnih vatrogasaca sezonski zapošljava 4 vatrogasca koji tada obavljaju svakodnevno dežurstvo u dvije smjene po 2 vatrogasca u vremenu od 08:00 do 14:00 i od 14:00 do 20:00 sati.

**2.3. VATROGASNA ZAJEDNICA GRADA ŠIBENIKA**

Temeljem Zakona o vatrogastvu („Narodne novine“ broj 125/19) i Zakona o udrugama, tijekom 2021 godine, potrebno jer realizirati proces osnivanja Vatrogasne zajednice Grada Šibenika. Vatrogasna zajednica biti će samostalna pravna osoba nadležna za cjelokupno vatrogastvo na području Grada Šibenika, sukladno propisanim i javnim ovlastima. Osnivanjem Vatrogasne zajednice uspostaviti će se vatrogasni sustav temeljen na zakonskim odredbama.

**Interventna vatrogasna vozila i plovila**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Vatrogasna postrojba** | **Navalno vozilo** | **Auto-cisterna** | **Auto-ljestva** | **Kemijsko vozilo** | **Tehničko vozilo** | **Šumsko vozilo** | **Kombi vozilo** | **Zapovjedno vozilo** | **Plovilo** | ***UKUPNO*** |
| JVP Šibenik | 2 | 1 | 1 | 1 | 2 | 4 | 1 | 4 | 1 | ***17*** |
| DVD Šibenik | - | 1 | - | - | - | 2 | 1 | - | - | ***4*** |
| DVD Zaton | 1 | 1 | - | - | - | 1 | - | 1 | - | ***4*** |
| DVD Brodarica-Krapanj | - | - | - | - | - | 3 | - | - | - | ***3*** |
| DVD Grebaštica | - | 1 | - | - | - | 2 | - | - | - | ***3*** |
| DVD Perković | - | - | - | - | - | 2 | - | 1 | - | ***3*** |
| DVD Zablaće | - | - | - | - | - | 2 | - | 1 | - | ***3*** |
| DVD Zlarin | - | 1 | - | - | - | 1 | 1 | - | 1 | ***4*** |
| DVD Kaprije | - | - | - | - | - | 1 | - | - | - | ***1*** |
| DVD Žirje | - | 1 | - | - | - | - | 1 | - | - | ***2*** |
| **UKUPNO:** | **3** | **6** | **1** | **1** | **2** | **18** | **4** | **7** | **2** | ***44*** |

Vozila vatrogasnih postrojbi su u najvećoj mjeri u ispravnom stanju i mogu se koristiti kod izvođenja vatrogasnih intervencija. S obzirom na starost vatrogasnih vozila i uvjete njihova korištenja *(posebno na požarima otvorenog prostora)* potrebna ih je kontinuirano održavati kako bi uvijek bila u ispravnom stanju.

**Operativni vatrogasci**

|  |  |  |  |  |
| --- | --- | --- | --- | --- |
| **Vatrogasna postrojba** | **Profesionalni vatrogasci** | **Sezonski vatrogasci** | **Dobrovoljni operativni vatrogasci** | **UKUPNO:** |
| **JVP Šibenik** | **58** | **-** | **-** | **58** |
| **DVD Šibenik** | **1** | **9** | **10** | **20** |
| **DVD Zaton** | **1** | **7** | **5** | **13** |
| **DVD Brodarica-Krapanj** | **1** | **8** | **12** | **21** |
| **DVD Grebaštica** | **1** | **9** | **7** | **17** |
| **DVD Perković** | **-** | **8** | **14** | **22** |
| **DVD Zablaće** | **1** | **7** | **4** | **12** |
| **DVD Zlarin** | **1** | **7** | **10** | **18** |
| **DVD Kaprije**  | **-** | **4** | **9** | **13** |
| **DVD Žirje** | **1** | **3** | **13** | **17** |
| **UKUPNO:** | **65** | **62** | **84** | **211** |

Za gašenje požara otvorenog prostora na području Grada Šibenika mogu se angažirati 58 profesionalna vatrogasaca iz Javne vatrogasne postrojbe grada Šibenika, 7 profesionalnih vatrogasaca iz Dobrovoljnih vatrogasnih društava te 62 operativna vatrogasca koji se sezonski zapošljavaju u Dobrovoljnim vatrogasnim društvima, što ukupno čini 127 vatrogasaca. Dobrovoljna vatrogasna društva osim sezonski zaposlenih vatrogasaca imaju i ukupno 84 dobrovoljnih vatrogasca koji se mogu uključiti u gašenje požara, međutim radi se o dobrovoljnim vatrogascima koji zbog svojih radnih, studentskih ili drugih obveza nisu uvijek na raspolaganju, najčešće se uključuju kada požari nastanu u mjestu njihova boravka.

U slučajevima kada vatrogasne snage Grada Šibenika nisu dostatne za gašenje i saniranje nastalih požara postupa se sukladno županijskom operativnom Planu, kada će se u gašenje uključiti ostale vatrogasne snage s područja Šibensko-kninske županije, zračne snage te prema potrebi vatrogasne snage iz ostalih dijelova RH sukladno zapovjedi nadležnih vatrogasnih zapovjednika.

1. **DOJAVA I UZBUNJIVANJE VATROGASNIH POSTROJBI**

Za područje Grada Šibenika dojave o požarima zaprimaju se u Županijskom centru 112 u čijem sklopu djeluje i Županijski vatrogasni operativni centar. Županijski vatrogasni operativni centar po dojavi alarmira i organizira izlazak najbližih vatrogasnih postrojbi na intervencije te koordinira rad svih vatrogasnih postrojbi i ostalih službi uključenih u izvođenje vatrogasne intervencije.

Redovno dežurstvo u Javnoj vatrogasnoj postrojbi Grada Šibenika obavlja dežurna smjena sastavljena od 10 do 13 vatrogasaca, na intervenciju izlaze odmah sukladno pravilima vatrogasne struke, u slučaju potrebe dodatno se alarmira i pričuvna smjena koja obavlja 24-satno dežurstvo nakon što napusti službu u 19:00 sati. Tijekom protupožarne sezone istovremeno se vrši uzbunjivanje najbližih Dobrovoljnih vatrogasnih društava u kojima dežurstvo obavljaju sezonski vatrogasci u vremenu od 08:00 do 20:00 sati.

1. **UKLJUČIVANJE PRAVNIH I FIZIČKIH OSOBA U AKCIJE GAŠENJA POŽARA**

Planskim dokumentima definirane su pravne i fizičke osobe koje se mogu uključiti u akcije gašenja požara radi potreba: isključivanja energenata, pružanja tehničke pomoći u građevinskim strojevima i mehanizaciji, pružanja prve medicinske pomoći, smještaja i brige za eventualno evakuirane osobe te opskrbu vatrogasaca hranom i pićem. Voditelj vatrogasne intervencije u slučaju potrebe će zatražiti preko Županijskog vatrogasnog operativnog centra da sukladno važećim Planovima angažira potrebnu pomoć.

1. **POŽARI OTVORENOG PROSTORA (2017.-2020. g.)**

|  |
| --- |
| **POŽARI OTVORENOG PROSTORA NA PODRUČJU GRADA ŠIBENIKA** |
| **Razdoblje** | **2017.** | **2018.** | **2019.** | **2020.** |
| **Broj požara otvorenog prostora** | 163 | 106 | 112 | 90 |

1. **POLJOPRIVREDNE I ŠUMSKE POVRŠINE NA PODRUČJU GRADA ŠIBENIKA**

Na području Grada Šibenika mali je udio obradivih površina u ukupnim poljoprivrednim površinama, posebno se to odnosi na priobalno područje i otoke. Stočarstvo je skoro u potpunosti zanemareno, iz tog razloga ove površine su najčešće obrasle korovom, makijom i borovinom. Ovakve površine često se nalaze u neposrednoj blizini naseljenih mjesta što uz nedostatak uređenih protupožarnih putova predstavlja vrlo nepovoljne uvjete za gašenje nastalih požara.

Što se tiče šumskog zemljišta izvorna vegetacija je djelovanjem čovjeka uglavnom izmijenjena, šume alepskog bora očuvale su se u izvornom obliku tek mjestimice. Veće površine pod borovom šumom nalaze se na predijelim Gvozdenovo-Kamenar, Šubićevac, uz obalu kanala sv. Ante, Jelinjaka, područje Tanke Punte na Brodarici, jugoistočna strana Jadrtovca, Vrpolje, Dubrava, Lozovac te na otocima Zlarin, Žirje i Obonjan.

1. **UZROCI NASTANKA POŽARA NA OTVORENOM PROSTORU**

U većini slučajeva nema službeno utvrđenih razloga nastanka požara na otvorenom prostoru. Ipak iskustveno, najveći broj požara nastaje zbog neodgovorne uporabe otvorenog plamena prilikom spaljivanju biljnog otpada i nepoštivanja županijske Odluke o mjerama zaštite od požara na otvorenom prostoru. Na području Grada Šibenika često dolazi do grmljavinskih oluja bez kiše što je čest razlog za nastanak požara posebno u ljetnom periodu. Isto tako niskonaponska električna mreža malim dijelom je podzemna, veći dio je na drvenim odnosno betonskim stupovima, zbog toga tijekom vremenskih nepogoda (najčešće zbog jakog vjetra) dolazi do iskrenja između nadzemnih električnih vodova isto tako ispod dalekovoda su nedovoljno očišćene zaštitne trase od raslinja, što sve skupa može biti razlog nastanka požara na otvorenom prostoru. Potencijalno i odlagalište komunalnog otpada može biti začetak otvorenog požara, pa se svaku godinu treba napraviti zaštitni pojas oko istog.

1. **ZAKLJUČAK**

U ovoj Analizi dan je prikaz donesenih planskih dokumenata, stanja opremljenosti i organiziranosti vatrogasnih postrojbi, broja požara na otvorenom prostoru u razdoblju od 2017. do 2020. godine, način dojave požara i uzbunjivanje vatrogasnih postrojbi, način uključivanja fizičkih i pravnih osoba u akcije gašenja požara, stanje poljoprivrednih i šumskih površina kao i uzroci nastanka požara na otvorenom prostoru. Iz navedenoga se može zaključiti sljedeće:

1. Grad Šibenik donio je sve potrebne dokumente koje se odnose na zaštitu od požara i Civilnu zaštitu.
2. Što se tiče vatrogasnih postrojbi, postoje određeni nedostaci a tiču se:
* Temeljem Plana zaštite od požara za grad Šibenik u Javnoj vatrogasnoj postrojbi Grada Šibenika nedostaje 4 profesionalna vatrogasca. Kako bi broj djelatnika koji se raspoređuju po vatrogasnim smjenama bio optimalan u narednom razdoblju je potrebno popuniti postrojbu potrebnim kadrovima,
* Vatrogasna oprema i tehnika, s obzirom na uvjete u kojima se koristi zahtjeva stalnu pažnju i potrebu kontinuiranog održavanja, što zahtjeva znatna financijska sredstva. Isto tako, bitno je poboljšana operativna sposobnost Javne vatrogasne postrojbe Grada Šibenika zbog opremljenosti s dva nova vatrogasna vozila s potrebnom opremom,
* Znatne poteškoće predstavlja zgrada Vatrogasnog doma u Šibeniku, kako zbog lošeg stanja zgrade i nedostatka prostora za smještaj vatrogasnih vozila, opreme i drugih važnih sadržaja tako i zbog otežanog izlaska na vatrogasne intervencije,
* Dobrovoljna vatrogasna društva osim uobičajenih poteškoća vezano za opremljenost i održavanje postojeće vatrogasne opreme i vozila, nedostatka prostora za smještaj vozila i opreme imaju i velik problem nedostatka operativnih vatrogasaca. Požari otvorenog prostora zahtijevaju angažiranje velikog broja osposobljenih i opremljenih vatrogasaca, ovaj trend smanjenja operativnih vatrogasaca u Dobrovoljnim vatrogasnim društvima je potrebno dodatno analizirati i donijeti odgovarajuće mjere za poboljšanje stanja,
1. U proteklom razdoblju dosta je poboljšan sustav ranog otkrivanja i dojave požara, prvenstveno se to odnosi na sustav instaliranih nadzornih kamera koje kvalitetno pokrivaju većinu prostora Grada Šibenika,
2. Kada je pitanju uključivanje ostalih pravnih i fizičkih osoba u akcije gašenja požara, potrebno je izvršiti provjeru i ažuriranje podataka u planskim dokumentima,
3. Gledajući na broj požara u četverogodišnjem razdoblju, vidljivo je da su odstupanja posljedica prije svega klimatskih i hidroloških uvjeta. Provedba mjera preventivne zaštite od požara također utječe na smanjivanje rizika za nastanak i širenje požara.
4. Uočava se bolje stanje kod primjene Odluke o mjerama zaštite od požara na otvorenom prostoru, međutim potrebno je i dalje provoditi edukaciju građana i efikasnijim sankcioniranjem eventualnih počinitelja.
5. Obzirom na zapuštenost okoliša potrebno je iznaći mogućnost za uređenje i čišćenje javnih i privatnih površina posebno uz rubove naseljenih mjesta kao i uređenje, čišćenje postojećih te izrada novih protupožarnih putova.
6. **OBJAVA**

Analiza stanja zaštite od požara za područje Grada Šibenika za 2020. godinu objaviti će se u „Službenom glasniku Grada Šibenika“.

KLASA: 810-01/21-01/10

URBROJ: 2182/01-10-21-1

Šibenik, 02. srpnja 2021. godine

GRADONAČELNIK

Željko Burić, dr. med.